বই মানুষের পরম বন্ধু। বই মানুষকে বিনয়ী করে, ভালো-মন্দের শিক্ষা দেয়, জ্ঞান বৃদ্ধি করে, আত্মপ্রত্যয়ী করে, সামাজিকতা শেখায়, অপরাধ থেকে দূরে রাখে, হিংসা, দ্বেষ, কলুষতা থেকে মুক্তির পথ দেখায়। বই মানুষকে একজন পরিপূর্ণ মানুষ করে গড়ে তোলে। অথচ দুঃখজনক হলেও সত্য, আজ আমরা বই পড়তে ভুলে গেছি! একটা সময় ছিল যখন মানুষের বিনোদনের মাধ্যম হিসেবে বই ছিল অপরিহার্য। কিন্তু কালের বিবর্তনে তা আস্তে আস্তে মুছে যাচ্ছে। উদ্ভাবিত হয়েছে নানা বিনোদন প্রযুক্তি। টেলিভিশন, কম্পিউটার, স্মার্টফোনসহ আরো অনেক কিছু। যুগের সঙ্গে তাল মিলিয়ে চলতে এবং আধুনিকতা তথা স্মার্টনেস বাড়াতে সবাই ঝুঁকে পড়ছে আধুনিক প্রযুক্তির ওপর। ইন্টারনেটনির্ভর হয়ে উঠছে শিশু, যুবক, বৃদ্ধ সবাই। প্রযুক্তির সর্বশেষ ও সহজলভ্য আবিষ্কার হলো স্মার্টফোন। বর্তমানে যে কোনো বয়সের মানুষের হাতেই থাকে এটি। পথে, ঘাটে, হাটে, মাঠে, অফিসে, গাড়িতে, কাজের ফাঁকে যে যখনই সুযোগ পাচ্ছে সে তখনই ফোনের ডাটা চালু করে শুরু করে ফেসবুক, হোয়াটস অ্যাপ, ইমো বা ইউটিউবের ব্যবহার। বিনোদনের মাধ্যম হিসেবে যেন এটিই একমাত্র অবলম্বন। বেঁধে দেওয়া হাতেগোনা কিছু পাঠ্যপুস্তক ছাড়া আর কোনো বই-ই সচরাচর পড়তে দেখা যায় না শিক্ষার্থীদের। আগে মানুষের ভ্রমণসঙ্গীও ছিল বই। কোথাও যাওয়ার আগে ট্রাভেল ব্যাগে প্রয়োজনীয় জিনিসপত্রের সঙ্গে স্থান পেত দুয়েকটি গল্প-উপন্যাসের বই। অথচ স্মার্টফোন যেন সে কথাগুলো আজ আমাদের ভুলিয়েই দিয়েছে।